Ontkleedanser op borgtog vrygelaatMarilize van Emmenis tydens ‘n fotosessie vir die FHM-tydskrif. Foto: YouTube. Marilize van Emmenis (29), die ontkleedanser wat destyds in Joost van der Westhuizen se sogenaamde seksvideo te sien was, het Woensdag in die Pretoria-Noord-landdroshof verskyn nadat sy in hegtenis geneem is vir die besit van dwelms. Mirna von Beneke, polisiewoordvoerder, het Donderdag aan Maroela Media gesê Van Emmenis is op borgtog van R500 vrygelaat. Die saak is tot 9 Desember uitgestel vir verdere ondersoek. Van Emmenis is Maandag omstreeks 14:00 by haar huis in Montana, noord van die stad, in hegtenis geneem nadat ŉ halwe sakkie van die dwelmmiddel Cat in haar besit gevind is. Sy is sedert haar inhegtenisname by die Kameeldrift-polisiestasie aangehou. Sy was betrokke in die sogenaamde seksvideo saam met Joost in 2006 wat wys hoe sy en die voormalige Springbokkaptein ŉ wit poeier snuif. Van der Westhuizen het nadat die video aan die media uitgelek het, sy werk as aanbieder van SuperSport verloor. Dit het ook konflik in sy huwelik met Amor Vittone veroorsaak. Van Emmenis het ná die herrie gesê dit was ŉ fout om die steelvideo te maak en aan die media uit te lek.